
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI


	
	 Bucureşti, 05.03.2019     
 Plx 684/2013


BIROUL PERMANENT 

AL

CAMEREI DEPUTATILOR

Vă înaintăm, alăturat, RAPORTUL asupra propunerii legislative privind falimentul persoanelor fizice, transmis cu adresa                                    nr. Pl-x 684/2013 şi înregistrat cu nr.4c-11/1622 din 27 decembrie 2013.
În raport cu obiectul şi conţinutul său,  propunerea legislativă face parte din categoria legilor organice. 
PREŞEDINTE,

Nicuşor HALICI

RAPORT 

asupra propunerii legislative privind falimentul persoanelor fizice
În conformitate cu prevederile art. 95 din Regulamentul Camerei Deputaţilor, republicat, cu modificări şi completări, Comisia juridică, de disciplină şi imunităţi, a fost sesizată spre dezbatere, în fond, cu propunerea legislativă privind falimentul persoanelor fizice, transmisă cu adresa nr. Plx 684 din  27 decembrie 3013, înregistrată sub nr. 4c-11/1622 din 27 decembrie 2013.
Senatul, în calitate de primă Cameră sesizată a respins iniţiativa  legislativă în şedinţa din 17 decembrie 2013.
Potrivit prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificări şi completări, Camera Deputaţilor este Cameră decizională. 

Consiliul Legislativ a avizat favorabil iniţiativa legislativă, conform avizului nr.1090 din 7 octombrie 2013.
Guvernul, a transmis puncte  de vedere  negative cu adresa nr.2938/DRP/3 aprilie 2014, nr.1704/DRP/25 februarie 2016 respectiv nr.2084/DRP/29 martie 2017.


Propunerea legislativă are  ca obiect de reglementare instituirea unei  proceduri colective speciale împotriva debitorilor, persoane fizice, prin care în termen rezonabil  să  fie descărcaţi de  datoriile certe, lichide şi exigibile pe care le au  către diverşi creditori. Prevederile acestei iniţiative  legislative ar urma să se  aplice tuturor debitorilor, persoane fizice, aflaţi în dificultate financiară, în stare de insolvenţă sau în imposibilitatea de a-şi achita datoriile. Starea de  insolvenţă a unei persoane fizice urmează să  fie  stabilită de tribunalul sau  secţia de insolvenţă a tribunalului din raza teritorială în care  debitorul şi-a declarat domiciliul (art.2). Potrivit art.2 alin.(4) din iniţiativa legislativă, scopul propunerii legislative îl reprezintă acoperirea creanţelor debitorilor, persoane fizice, în  termenele prevăzute de aceasta, printr-un plan de reorganizare sau prin lichidarea bunurilor personale sub supravegherea administratorului judiciar, a lichidatorului sau, după caz, sub controlul instanţei de judecată.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat iniţiativa legislativă, în şedinţa din 5 martie 2019. 
Membrii Comisiei juridice, de disciplină şi imunităţi au fost  prezenţi la şedinţă  conform listei de  prezenţă.
În conformitate cu prevederile art.55 şi 56 din Regulamentul Camerei Deputaţilor, republicat, la lucrările Comisiei a participat, în calitate de invitat, doamna Moţ Sofia Maria – secretar de stat – Ministerul Justiţiei.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi să propună plenului Camerei Deputaţilor, respingerea, propunerii legislative privind falimentul persoanelor fizice. 
Propunerea legislativă prevede aspecte care necesită clarificări în ceea ce priveşte  procedura falimentului persoanelor fizice, întrucât majoritatea soluţiilor au fost preluate din reglementarea insolvenţei persoanelor juridice, care nu este, în ansamblul său, adaptată specificului activităţii unei persoane fizice.

Totodată, unele soluţii propuse prin iniţiativa legislativă vin în contradicţie cu noul Cod Civil în ceea ce priveşte patrimoniul, masele patrimoniale, patrimoniul profesional individual, urmărirea silită a bunurilor din diviziunea patrimonială afectată exerciţiului unei profesii. 

Reglementarea propusă în privinţa deschiderii procedurii falimentului persoanelor fizice este criticabilă din perspectiva conformităţii cu dispoziţiile constituţionale ce garantează dreptul de acces la justiţie şi dreptul la un proces echitabil, conform Constituţiei României, republicată. 
În raport cu obiectul şi conţinutul său,  propunerea legislativă face parte din categoria legilor organice. 

               PREŞEDINTE,                                                 SECRETAR,                                                        

              Nicuşor HALICI                               Aida–Cristina CĂRUCERU   
Consilier  parlamentar
Florica Manole

